РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/130-22

6. октобар 2022. године

Б е о г р а д

ЗАПИСНИК

ТРЕЋЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 6. ОКТОБРА 2022. ГОДИНЕ

Седница је почела у 11,05 часова.

Седницом је председавао Александар Јовановић, председник Одбора.

Поред председника Одбора, седници су присуствовали чланови Одбора: Милимир Вујадиновић, заменик председника Одбора, Душан Радојевић, Даница Грујичић, Душан Марић, Марија Б. Јовановић, Марко Младеновић, Александар Мирковић, Немања Јоксимовић, Дејан Булатовић, Ивана Парлић, Бранимир Јованчичевић, Јасмин Хоџић, Радомир Лазовић и Енис Имамовић, као и Душан Радосављевић (заменик Смиљане Максимовић, која је поднела оставку на функцију народног посланика).

Седници није присуствовао члан Одобра: Иван Карић, као ни његов заменик.

Седници је присуствовала и народна посланица Радмила Васић.

На предлог председника, чланови Одбора су, једногласно, усвојили следећи

Д н е в н и р е д

1. Договор о даљем раду Одбора за заштиту животне средине.

Прва тачка дневног реда **- Договор о даљем раду Одбора за заштиту животне средине**

Пре преласка на рад по дневном реду, председник Одбора предложио је да Одбор усвоји записника Прве и записник Друге седнице Одбора. Заменик председника Одбора, Милимимир Вујадиновић је рекао да има примедбе на записник прве седнице, које ће доставити у писаном облику, а да записник са друге седнице Одбора не треба ни да се усваја, јер друга седница није ни одржана. Предложено је да се о записницима изјасни на следећој седници Одбора.

Председник Одбора констатовао је да је очигледно да Одбор има проблема у раду и да се неки чланови Одбора не слажу са тим да се одржавају седнице ван седишта Народне скупштине, у местима где постоји загађење животне средине и многобројни проблеми у вези са тим. Истакао је да су о седници, коју је сазвао ван седишта Народне скупштине, у Мајданпеку, сви чланови Одбора били уредно обавештени, као и о предложеном дневном реду, као и да су потврдили долазак на седницу. На седницу су позвани представници Министарства рударства и енергетике, Министарстава заштите животне средине, Министарства унутрашњих послова, представници Института за рударство и металургију у Бору, представници Компаније Зиђин копер доо Бор, ЈП „Србијашуме, експерти из области заштите животне средине, адвокат Сретен Ђорђевић, Никола Поповић, представник Одбора за заштиту животне средине Универзитета у Београду, Милош Ђајић из Центра модерних вештина, као представник Зелене столице, као и одборници Скупштине општине Мајданпек и грађани Мајданпека. Позиву се нису одазвали чланови Одбора, представници владајуће већине, као ни представници министарстава, осим представника Министарства унутрашњих послова, нису се одазвали ни представници компаније Зиђин копер доо Бор, као ни представници ЈП „Србијашуме, а разлог није познат, јер нико од њих није обавестио Одбор о разлогу недоласка на седницу.

Председник је позвао све присутне чланове Одбора да омогуће рад Одбора на начин да Одбор заседа у пуном капацитету. Констатовао је му је достављен Захтев за заказивање нове седнице, који је поднела већина чланова Одбора, са скоро истом тачком дневног реда, каква је била на седници одржаној у Мајданпеку. Рекао је да је, у складу са Пословником Народне скупштине, дужан да у року од пет дана сазове седницу Одбора са дневним редом из Захтева. Предложио да се у току седнице Одбора сви чланови договоре о датуму одржавања нове седнице Одбора, а да то буде што пре, већ у току следеће недеље, поново ван седишта Народне скупштине, у Мајданпеку.

У дискусији су учествовали: Бранимир Јованчичевић, Александар Јовановић, Милимир Вујадиновић, Ивана Парлић, Немања Јоксимовић, Дејан Булатовић, Радомир Лазовић, Јасмин Хоџић, Александар Мирковић, Душан Радојевић, Даница Грујичић, Марија Јовановић и Радмила Васић.

Члан Одбора Бранимир Јованчићевић подржао је предлог да се чланови Одбора договоре око начина рада, али је додао и да је седница Одбора која је одржана у Мајданпеку имала добре резултате, јер је појављивање чланова парламентарног Одбора значило грађанима Мајданпека, пре свега као подршка и да су се тог дана су се осећали релаксираније него обично. Желео је нарочито да истакне чињеницу да у Србији постоје проблеми у заштити животне средине који се могу сврстати у више категорија, те је његов предлог био да се седнице Одбора организују тако да одлазак на терен буде репрезент одређених проблема. То је неопходно да би се покрио што већи дијапазон проблема који сада постоје у заштити животне средине у Србији.

Председник Одбора је обавестио све присутне да ће се Одбор на предстојећим седницама бавити разним питањима, а не само рударством. Навео је да планира да следећу седницу Одбора сазове ван седишта Народне скупштине, крајем октобра, у Лозници, због проблема који постоје у вези са Рио Тинтом. Подсетио је да је пре неколико месеци 38 000 грађана поднело Народну иницијативу за доношење закона о трајној забрани ископавања литијума и бора, нагласивши да се нада да ће се, након формирања Владе, тај предлог разматрати.

Заменик председника Одбора Милимир Вујадиновић изнео је више примедби на понашање председника Одбора и нагласио је да проблеми у раду Одбора потичу од председника Одбора, који је и најодговорнији за њих. Навео је да се у Мајданпеку скупило око педесетак активиста, наводећи да и они могу да доведу своје активисте. Подсетио је да је већина чланова Одбора подела захтев за хитно заседање Одбора са одређеном тачком дневног реда. Навео је да је чланом 63. Пословника Народне скупштине одређено да се на седнице Одбора позивају представници институција које одреди Одбор, а не председник Одбора. Изнео је став да је мотив за одржавање седнице Одбора у Мајданпеку био притисак на полицију, тужилаштво и суд, због чега су представници већине одлучили да у томе не учествују. Изнео је примедбе и због позивања одређене адвокатске куће, наводећи да то представља фаворизовање те канцеларије и увреду за остале адвокатске куће. Навео је да су народни посланици Српске напредне странке већ били у Мајданпеку и да је њихов закључак да се тамо дешавају потпуно супротне ствари од онога што је презентовано на Одбору. Затражио је да се о предлогу који је поднела већина чланова Одбора гласа на седници Одбора.

Члан Одбора Ивана Парлић истакла је да нико не жели да изазива сукобе. Навела је да је у Мајданпеку дошло до прекида преноса седнице одбора у једанаестом минуту. Нагласила је да грађани Србије морају да знају да се тамо дешава катастрофа и да у Мајданпеку свака породица има бар једног члана који је оболео од канцера. По извештају Батута из 2019. године, ово подручје је јасно одређено као контаминирано, где се људи разбољевају и умиру. Што се тиче адвоката који је био присутан на седници у Мајданпеку, истакла је да је то била прилика да људи чују ствари које иначе никада не би чули у медијима, као нпр. да ли се у Мајданпеку дешава катастрофа уз сагласност и знање владе Републике Србије, да ли је Влада Републике Србије дозволила свом кинеском партнеру да загађује животну средину, да ли је Влада Републике Србије, као мањински партнер, обавезна да сноси насталу штету, као и да ли је Влада Републике Србије наменски доносила законе које иду у корист таквим стратешким партнерима. Нагласила је да је неопходно изменити један цео сет закона да цела Србија не буде Мајданпек, као и да загађење животне средине које је присутно тренутно у Србији погађа све људе, без обзира за кога су гласали, као и сву децу. Навела је да је у Србији издато око 180 дозвола за рударско-геолошка истраживања, а нека од њих су већ нанела огромну штету. Изнела је мишљење да су то преозбиљне ствари и због тога парламентарна већина не би требало да опструира рад овог одбора. Изнела је и мишљење да су многи стручњаци, пре свега представници Рударско-геолошког факултета изгубили кредибилитет, јер су представници Рударско-геолошког факултета узели новац од Рио Тинта. Она је изразила и наду да ће се превазићи ови проблеми у раду Одбора, јер је то за добро свих људи у Србији.

Реплицирајући, Милимир Вујадиновић навео је да тачка дневног реда наведена у Захтеву за одржавање седнице Одбора није иста као она на претходној седници, нагласивши да се Одбор није договорио о месту одржавања седнице Одбора. Истакао је да претходни говорник није стручњак из рударско-геолошке струке, те да не треба да инсистира на томе. Навео је да је чињеница да у Србији постоји пораст обољења од карцинома, али је главни разлог за то Агресија НАТО пакта на Србију, нарочито на Косову и Метохији.

Члан Одбора Немања Јоксимовић рекламирао је повреду Пословника, позвавши се на члан 117. став 1. - о реду на седници Одбора стара се председник Одбора, а он је дозволио да Ивана Парлић омета Милимира Вујадиновића у излагању, као и да је и сам ометао Милимира Вујадиновића дозволивши Ивани Парлић да прича о свему, а не само о тачки дневног реда, а да је њије упозорио. Затражио је да се председник стара о реду на седници и да се не прави разлика између посланика.

Председник Одбора је истакао да ће сви добити реч и да он неће користити реплику на излагање Милимира Вујадиновића о његовом понашању на парламентарном заседању.

Члан Одбора Дејан Булатовић апеловао је на председника Одбора да обезбеди кворум за рад и одлучивање на седницама Одбора договором. Изнео је став да су чланови Одбора одговорни људи и да је овај одбор веома значајан, јер се тиче и здравља људи. Изразио је бојазан да ће, уколико се Одбор буде бавио другим политичким темама, грађани то препознати као замајавање. Истакао је да, уколико ће се проблем са недостатком кворума на седницама ван седишта понови, беспредметно је разговарати о следећим седницама Одбора које су биле планиране да се одрже ван седишта Народне скупштине, јер се на тај начин губи време и шаље се лоша порука грађанима. Он признаје да је на прошлој седници Одбора изашао из контекста и да се делимично бавио и политиком, али да се убудуће то неће понављати и да ће учествовати у раду Одбора само на тему екологије.

Председник Одбора је подсетио је присутне да је Пословником Народне скупштине дозвољено да се одржавају седнице ван седишта Народне скупштине, као и да је чланом 47. Пословника предвиђено да седници Одбора могу присуствати учесници које чланови Одбора позову, уз сагласност председника Одбора.

Члан Одбора Радомир Лазовић похвалио је идеју о договору, изневши обсервацију да се заменик председника Одбора обраћа дирекно медијима, у чему је препознао негативне тенденције на које упозорава све присутне. Истакао је да је од самог почетка рада овог одбора, по његовом мишљењу, најпозитивније било обраћање професорке Данице Грујичић, која је изнела податке о озбиљности теме здравља људи. Изнео је став да је добро када власт на такав начин конструктивно учествује у раду. За њега је било изненађење када је владајућа већина пристала на одржавање седница ван седишта Народне скупштине, али да је њихов недолазак у Мајданпек потврдио његове сумње да су били неспремни и да немају намеру да се суоче са грађанима, у чему је видео намеру владајуће већине да се одустане од посета локалитетима који су угрожени. Он је похвалио иницијативу председника Одбора о договору, поручивши му да не одустаје од одржавања седница ван седишта Народне скупштине. Нагласио је да у прилог томе говори и чињеница да није дозвољено грађанима да се обрате из Дома Народне скупштине. Обавестио је присутне о томе да су у Дом Народне скупштине дошли грађани који се суочавају са радом нелегалног каменолома, али им није дозвољено обраћање на Конференцији за медије. Нагласио је и да владајућа већина нема намеру да се озбиљно бави еколошким питањима и као пример је навео да они неће да се у парламенту разговора о Иницијативи за забрану ископавања литијума и бора, која је поднета у складу са законом. Чак је и председник Републике изјавио да не зна зашто још није кренуо тај пројекат. Због тога, мишљења је да нема разлога да се о тој Иницијативи не разговара у скупштини, а чак и председник НС није одговорио на питање шта се дешава са Иницијативом и где је запело у расправљању о њој, због пробијених рокова. Он је и закључио да се владајућа већина у ствари плаши расправе на ту тему. Истовремено је обавестио све присутне да је против претходног министра екологије Горана Тривана поднета кривична пријава, јер јe тврдиo да не постоји загађење ваздуха, што је тврдио и председник Републике. Апеловао је да се промене услови који онемогућавају грађанима обраћање из Дома Народне скупштине. Закључио је излагање тврдњом да владајућа већина не жели да се суочи са насталим проблемима, што је сматра веома лошим.

Председник Одбора поновио је позив председнику Републике, министаркама Зорани Михајловић и Ирени Вујевић, да дођу у Лукавац код Цветка Јовановића коме је фирма Електролитијум затровала бунаре из којих он и његова породица пију воду, и да му се објасни по ком закону се трује вода грађанима. Из тог разлога, позвао је све представнике владајуће већине да још једном размисле о предлогу који су поднели да се све седнице Одбора за заштиту животне средине одржавају у згради Народне скупштине.

У реплици, Радомир Лазовић је појаснио да он не мисли да су представници владајуће већине људи који не разумеју ситуацију, већ напротив да мисли да они веома добро разумеју ситуацију, а да се грешке јављају управо из знања како да искористе природна јавна добра да би на њима зарадили повлашћени инвеститори. Због тога сматра да они знају и за последице, те треба да одговарају за своја дела.

У реплици, Милимир Вујадиновић је нагласио да представници опозиције намерно обмањују јавност, те да представници владајуће већине неће да буду маска за незаконите ствари које се дешавају, нарочито у Мајданпеку. Истакао је да, по речима стручњака који су били у Мајданпеку, све што се ради је у складу са домаћим и светским стандардима. Нагласио је да су представници СНС-а већ били у Мајданпеку и да ће инсистирати на томе да се седнице Одбора одржавају у Народној скупштини, осим ако се Одбор не одлучи другачије, у складу са Пословником.

У реплици, Бранимир Јованчичевић је изјавио да је својим излагањем, на самом почетку седнице желео да седницу Одбора уведе у стручне токове који се односе на животну средину, нагласивши да је његов став да сви скупштински одбори треба да, што је могуће више, буду ослобођени од политике. Он је себе препознао у излагању заменика председника Одбора у речима да су „сви стручњаци дали мишљење да у Мајданпеку нема загађења животне средине“, нагласивши да он тврди 100% да у региону Бора и Мајданпека долази до јаког загађења животне средине. Навео је да је он професор, који је 10 година био председник матичног одбора за гео и астро науке и руководио је свим пројектима из области геологије на територији Србије, а у два мандата је био председник Европске асоцијације за хемију животне средине, при чему предаје индустријску хемију више од 25 година на Хемијском факултету у Београду, као и на Природно-математичком факултету у Бања Луци и Физичком факултету Универзитета у Београду и у оквиру индустријске хемије предаје управо добијање руде бакра из халко-пирита и о свим аспектима загађења животне средине. Из тог разлога, сматра да може одговорно да каже да долази до јаког загађења животне средине у региону Бора и Мајданпека и да се ништа не предузима да се то загађење смањи. Најважнији аспект који сви морају да схвате је, да један од два производа у производњи бакра из руде халко-пирита јесте сумпор диоксид. По правилу, он мора да се користи за добијање сумпорне киселине, да би се на тај начин спречила емисија сумпор диоксида у атмосферу. Кинески партнер то не ради, јер је европско тржиште засићено сумпорном киселином и нема економски интерес за производњу сумпорне киселине и због тога емитује сумпор диоксид у атмосферу. Те честице су такозване тихе убице и формирају честице канцера.

У реплици, Милимир Вујадиновић, је, уз дужно поштовање професору Јованчићевићу, рекао да износи неистине и да је упоран у томе, наводећи да је у корист заштите животне средине, кинески партнер на 346 000 квадратних метара на јаловишту посадио 18.500 стабала дрвећа, као и да је од 2019. године, за заштиту животне средине, кинески партнер уложио 171 893 000 долара. Тражио је од представника опозиције да се изјасне шта су и колико до 2012. године уложили у Бор и Мајданпек, осим што су их упропастили. Истакао је да су српски председник и ова Влада нашли партнера који је запослио људе и уложио новац тамо. Навео је да никога не интересују ни мишљења стручњака, ни слике, нити подаци, ни бројке, ни наслови, ни тачке дневног реда, већ само да кроз рад овог одбора заштитите себе, јер раде оно што је посао полиције, тужилаштва и судова.

Председник Одбора је нагласио да је из тог разлога и прочитао члан Пословника који се односи на позивање стручњака, наводећи да је на седницу позвао Сретена Ђорђевића, адвоката који је објаснио каква је правна улога уговора који је Република Србија потписала са компанијом Зиђин, јер се он бави правом из области заштите животне средине, па је, између осталог, оборио дозволу за хидроелектрану на Бродареву, на реци Лим и зауставио је Евролим у Лукавцу, што га чини стручним и компетентним, и због тога је и позван на седницу Одбора.

Милимир Вујадиновић је закључио да председник Одбора злоупотребљава свој положај да би га користио у политичке сврхе, као и да се иза еколошких тема крију политички разлози.

Радмила Васић је указала на повреду Пословника указујући на то да се, по њеном мишљењу, време за расправу злоупотребљава, као и да се пријављени за реч не придржавају дневног реда.

Председник Одбора је позвао све народне посланике да учествују у раду Одбора, јер је jавности потребно да се укаже на проблеме који постоје у заштити животне средине.

Чланица Одбора Ивана Парлић је указала на то да, по њеном мишљењу, усвојени закони деградирају рад у заштити животне средине, као и да су уговори који су склопљени штетни и да за то неко мора да сноси одговорност.

Члан Одбора Јасмин Хоџић нагласио је да је првобитно мислио ће се у раду овог Одбора отворити питање одрживог развоја Србије. То подразумева да се истовремено омогући економски просперитет са једне стране, а са друге стране да се омогући енергетска самосталност и безбедност, уз заштиту животне средине. То је, по његовом мишљењу, кључно питање којим треба да се бави овај одбор. Рекао је да је мислио да ће избор еколошког активисте за председника Одбора томе ићи у прилог. Нагласио је да је тачка дневног реда - договор о раду Одбора, а да се у току досадашњег трајања седнице слушају само оптужбе на рачун чланова Одбора који долазе из владајуће већине да су намерно опструирали седницу Одбора која је одржана у Мајданпеку. Нагласио је да је у Мајданпеку ситуација која је ескалирала довела до повећаних емоција, а да је председник Одбора хтео да доведе чланове Одбора у ситуацију која би била непријатна, јер би они били предмет жигосања и стигматизације. Нагласио је и да су недопустиве и оптужбе да припаднике парламентарне већине финансирају велики инвеститори, а да они заузврат чувају њихове интересе на штету грађана. Изнео је и свој утисак да народни посланици из опозиције имају еколошку агенду и да му се чини да, када би се решили ти еколошки проблеми, они не би имали ставове које треба да заступају. Нагласио је и да председник Одбора злоупотребљава свој положај да би се расправљао са члановима владајуће већине. Упутио је апел да се страсти смире и да се постигне договор који ће омогућити даљи рад Одбора који представља институционални оквир за даљи рад. Скренуо је и пажњу на то да је енергија данас главна тема и да се поставља питање је на који начин ће се обезбедити енергетска ефикасност уколико не раде хидроелектране, ветропаркови и остало.

Председник Одбора је истакао да не види проблем да чланови Одбора из владајуће већине оду у разна места у Србији која имају проблеме и да грађанима објасне да је нормално да у свом животном окружењу имају нелегалне каменоломе и затровано земљиште. Нагласио је да сматра да је дужност овог одбора да иде на терен где има еколошких проблема и да комуницира са грађанима и замолио све присутне да размисле о томе да ли је добро да Одбор за заштиту животне средине проблеме решава у Београду, у згради Народне скупштине, уместо да оде у места у коме су проблеми екскалирали.

Повреду пословника на ово излагање истакао је Милимир Вујадиновић, који је рекламирао члан 107. Пословника – Достојанство Народне скупштине, наводећи да председник користи улогу председавајућег да би се расправљао са другим члановима Одбора, инсистирајући на томе да се Одбор изјасни о томе.

Члан Одбора Немања Јоксимовић истакао је да је одржана седница без кворума у Мајданпеку због чега чланови Одбора из опозиције оптужују чланове посланике владајуће већине за опструкцију. Осврнуо се на конференцију за медије Милимира Вујадиновића на којој је јасно истакао да чланови Одбора из владајуће већине неће ићи у Мајданпек, иако су претходно потврдили долазак на седницу ван седишта, јер су схватили да ће бити злоупотребљени. Седница у Мајданпеку је, по његовом мишљењу, требало да буде трибина опозиције. Истакао је да је у Извештају Министарства рударства и енергетике детаљно образложено све шта се ради у Мајданпеку и да је то проблем који датира из 1961. године. Указао је на то да је највећи разлог за недолазак чланова Одбора на ту седницу био кршење члана 63. Пословника, у делу који се тиче учешћа на седници Одбора грађана и представника грађана, јер он сматра да о поменутој ствари одлучује Одбор, а не председник Одбора, па се из тога види да није постојала добра намера, јер да је тако, председник Одбора би се консултовао са замеником председника Одбора о томе која су то лица која ће бити позвана да присуствују седници Одбора. Навео је и да су у јавност доспели неки узнемиравајући снимци са поменуте седнице и да чланови Одбора из владајуће већине нису желели да учествују у том циркусу. Нагласио је и да је инсинуација да се чланови Одбора плаше грађана неприхватљив аргумент у парламентарном раду. Навео је да су на тој седници су били присутни и еколошки активисти из Београда и да не зна због чега би они били тамо. Нагласио је да је важно да се овој теми приступи на одговоран и аргументован начин, да су седнице одбора јавне и да свако може да их погледа и нема потребе за одлажењем било где из седишта Народне скупштине.

Председник Одбора је појаснио шта се дешавало у вези са консултацијама око организовања наведене седнице, рекавши да је са замеником председника Одбора Милимиром Вујадиновићем у неколико наврата покушао да се договори око учесника, али он није имао времена. Дан пред седницу је покушао је да разговора са њим, договорено је, на његов захтев, и да се време седнице помери сат времена раније. Истакао је да се не слаже са ставом да се седнице Одбора за заштиту животне средине треба да се одржавају само и искључиво у згради Народне скупштине. Скренуо је пажњу и на то да је пренос седнице Одбора у Мајданпеку је прекинут у једанаестом минуту, а седнице Одбора морају да буду јавне. Констатовао је и да седнице одбора могу да се одрже и без кворума за одлучивање, у складу са Пословником. Поделио је свим члановима Одбора фотографије претученог грађанина, са медицинском документацијом, као доказ о прекомерној употреби силе од стране полицијских службеника у Мајданпеку. Истакао је да никоме није јасно због чега чланови Одбора из владајуће већине избегавају контакт са грађанима, нарочито јер су то њихови гласачи у највећем броју случајева. Указао је и на то да Министарство екологије не жели да разговара са еколошким активистима и да државни органи нису заинтерсовани да решавају проблеме грађана.

Милимир Вујадиновић указао је на злоупотребу председника Одбора, која се, по његовом мишљењу састоји у томе што је члановима Одбора достављен сазив за седницу у Мајданпеку, без списка учесника па се није знало који људи ће учествовати на тој седници. Како се испоставило, приведени и ухапшени људи су били ти са којима је требало да разговарају чланови Одбора. Он истиче да чланови Одбора не желе да буду параван за разговор са активистима, за које се испоставило да су нарко дилери.

Члан Одбора Немања Јоксимовић, који је рекламирао члан 75. Пословника, који се односи на време за излагање које има председник Одбора, истакао је да председник Одбора злоупотребљава своје право председавајућег, дајући себи за право да говори колико хоће и шта хоће.

Председник одбора је истакао да и он, као и сви чланови Одбора, има право на реплику, те да то своје право користи, као и остали чланови. Појаснио је да су фотографије које су чланови Одбора добили фотографије Драгана Дмитровића над којим се јасно види тортура, као и да су позната и имена полицијских инспектора из Кладова који су окривљени за ово премлаћивање, изнуђивање исказа и тортуру. Позвао је суд и све истражне органе да се изјасне о овом случају.

Члан Одбора Јасмин Хоџић указао је на то да премлаћивање није тема овог Одбора, да постоје органи који су за то надлежни. Истакао је да председник Одбора константно злоупотребљава своју функцију и апеловао на све да врате на тему дневног реда.

Члан Одбора Александар Мирковић истакао је да су се током протекла два сата чуле различите дискусије, да се, са једне стране, примећује воља и жеља да се постигне договор, али да је са друге стране присутна тежња да се расправа на овом одбору претвори у јефтино политиканство. Навео је да се чуо низ неистина и паушалних оцена које немају темељ. Истакао је да никада неће бити проблем да се разговара са грађанима, где год они желе, али да постоје и одређени чланови Одбора, на челу са председником Одбора, који своју функцију злоупотребљавају и користе је као могућност за улогу главног глумца у неком театру који сами стварају. Да је постојала истинска жеља да се изнађе конструктивно решење у Мајданпеку, сви чланови Одбора би добили предлоге како би требало да изгледа ток седнице. Подсетио је на то да председник Одбора заборавља да је на то место изабран добром вољом већине. Скренуо је пажњу на то да председник мора да штити углед државних институција и не може да дозволи да се износе неистине, јер је речено да су људи на Рударско-геолошком факултету сви корумпирани, на шта председник Одбора није реаговао, па се стиче утисак да он намерно изазива хаос, јер жели да представнике већине изложи руглу, срамоти и својеврсном линчу. Истакао је и да су изречене неистине у вези са Рударско-геолошким факултетом велика срамота, јер представници опозиције не признају за стручњаке људе из државних институција, већ само одређене стручњаке који су њима по вољи. Нагласио је да се морају чути обе стране. Апеловао је да се настави рад по дневном реду и да се на крају дискусије одбор изјасни о предлозима.

Председник Одбора је подсетио све присутне да су на седницу Одбора позвани представници министарстава, Рударско-геолошког факултета, Зиђина и чланови Одбора, који су уредно потврдили свој долазак, а онда се нису појавили. Обавестио је све присутне да се управо минира осми гребен планине Старице, без упозорења, најава и сирена. Позвао је све надлежне органе да реагују, јер су угрожени животи људи који се тамо налазе.

Милимир Вујадиновић је рекламирао повреду Пословника, члан 107, а председника Одбора је упозорио да не доноси закључке паушално, јер у овом тренутку он не зна да ли неко има дозволу за обављање одређене радње на планини Старици. Указао је и на то да је председник Одбора поделио члановима Одбора фотографију одређеног лица и његове личне податке, без његове писмена изјава да то може да се ради, јер је изношење у јавност личних података и медицинске документације других лица кривично дело. навео је и да се из приложеног види да је поменуто лице потражило лекарску помоћ четири дана након наводног пребијања. Додао је да се ради о незапосленом лицу познатом полицији које је већ кажњавано и нагласио да Одбор неће бити параван за овакве ствари.

Председник Одбора појаснио је да је споменуто лице већ дало изјаву пред камерама, а да овлашћење на које је скренута пажња поседује адвокат, па ће исто бити достављено и члановима Одбора. Апеловао је да се моментално заустави минирање планине Старице, док се ситуација не разреши.

Члан Одбора Душан Радојевић је подсетио све присутне да постоји предлог о коме треба да се гласа, нагласивши да Одбор нема ингеренције да расправља о поменутом случају пребијања одређене особе са фотографије, као и да је то могло да се деси и неком од чланова Одбора да су тамо отишли. Навео је да је ово лице већ осуђивано, па је питање безбедности чланова Одбора оправдано. Нагласио је да је он у Мајданпеку био, посетио је са страначким колегама мештане, инвеститоре и локалну самоуправу, те су на основу тога донели одређене закључке. Навео је да је рудник стар преко 100 година, али да није тог рудника, не би било ни Бора ни Мајданпека и да сви грађани зависе од тог рудника. Ако се затвори, настаће проблем. Истакао је да инвеститор ради све што је договорено и да му не треба тражити „длаку у јајету“. СНС је обезбедила радна места и тема загађења је актуелна, те би требало да се сви труде да се умање штетни утицаји разних честица које тамо постоје. Уколико се овај рудник затвори, у Мајданпеку неће бити живота. Истакао је да су приоритети сваког човека, па и политичара, егзистенција и нормалан живот и да држава мора да одвоји средства да смањи лоше утицаје на животну средину. Нагласио је да је већу штету по здравље људи имало бомбардовање, те да су иницијатори бомбардовања инвеститори многих еколошких пројеката и да експлоатишу ту тему. Члановима Одбора из опозиције је поставио је и питање од чега мисле да Србија живи уколико позатварамо све фабрике и руднике.

Чланица Одбора Даница Грујичић је истакла да у Србији постоје заводи за јавно здравље и лабораторије, чији је посао да мере утицај концентрације одређених токсичних материја. Предложила је да Одбор прибави податке о присуству загађивача у водама, тлу и ваздуху, не само за Мајданпек, већ за сва места и градове у којима постоји проблем, а да професор Јованчићевић може дати предлог шта да се од података тражи. Истакла је и да се мора признати да постоји историјско загађење, чак и УНЕП у оквиру УН за време бомбардовања 1999. године је прогласио Бор, Панчево, Крагујевац и Нови Сад као подручја која су небезбедна за живот. Истакла је да наравно да постоје званична загађењаиж и формулисала свој предлог да се тражи извештај Завода за јавно здравље и да се траже конкретне токсичне материје за одређена подручја. Може да се затражи и да се додатно изанализира све оно што утиче на канцерогенезу пре свега, али и на респираторне поремећаје или појаву аутоимуних болести.

Члан Одбора проф. Јованчићевић је истакао да је данашња седница требало највише да се бави стручним стварима, а најмање политиком. Рекао је да је изузетно важно да се направи јачи мониторинг у срединама које су данас најзагађеније. Нагласио је да је био члан Комисије УН, која је, после бомбардовања, радила мониторинг на територији целе Србије и учествовао је у дефинисању та четири места, као еколошки посебно угрожена места. Проблем је што Агенција за заштиту животне средине за сада нема развијене све технике за анализу оних загађујућих супстанци које су у одређеним срединама од посебног значаја. Пре свега, нема разрађене аналитичке технике за анализу полицикличних, ароматичних угљоводоника (диоксина и фурана), што представља велики проблем, јер се они налазе тамо где постоји недовољно сагоревање органске супстанце на јако високим температурама (400,500 или 600 степени). Предложио је да Одбор утиче на Агенцију за заштиту животне средине да развије ову методу за анализу. Највећи проблем, по његовом мишљењу, јесу кадмијум и олово који се налазе у анодном уљу које се налази у другом делу добијања електролитичког бакра. Уз њих се налази и злато, што је много интересантније, а о кадмијуму и олову се врло мало говори, а они су најјаче загађујуће супстанце, и заслужују много већу пажњу, с обзиром колика је њихова токсичност. Подржао је одлазак Одбора на терен, јер је добро бити међу људима и на тај начин да се подиже еколошка свест грађана која је у Србији на екстремно ниском нивоу. Обиласком Србије ће Одбор покушавати и да реши текуће проблеме који тамо постоје. Констатовао је да у Мајданпеку постоји огроман проблем и да је добро да се тамо оде, без обзира да ли ће то бити седница Одбора са кворумом или без њега. Његов предлог је да се закаже седница Одбора у Мајданпеку, па уколико постоји добар одзив чланова биће одлично, а уколико не постоји, биће дискусија, али и то ће грађанима значити.

Председник Одбора је нагласио да је веома битно да се чује реч стручњака, а Бранимир Јованчићевић је додао и да би било добро да свака седница Одбора на терену започне кратким предавањем стручњака, не дужим од 10-15 минута, који би направио увод и на тај начин упознао присутне са проблемом који ту постоји.

Члан Одбора Енис Имамовић навео је да је потребно да чланови Одбора дају своје предлоге о даљем конструктивном раду Одбора, а да политичка расправа не доприноси томе. Изнео је став да је против предлога да се свака седница Одбора одржава у Народној скупштини, у Београду, јер је неопходно да се народни посланици суоче са грађанима и последицама одлука које се у парламенту доносе. Није битно да ли су народни посланици из позиције или опозиције, они су представници политике која се у Србији води. Народни посланици треба да буду увек близу људи, па и ако треба да осете реакције људи, јер је то последица политика које се воде. Указао је на то да се на седници се два и по сата разговарало о свему и свачему, само не о предлозима шта би овај Одбор требало да ради. Нагласио је да он долази из Новог Пазара, који је најзагађенији град у Европи тренутно и веома му је стало да се и тај проблем стави на радар овог Одбора. Квалит ваздуха, квалитет река, али и природне катастрофе морају бити обухваћене радом овог Одбора. Изнео је став да чланови Одбора, као политичари, треба да чују и грађане и струку и тек након тога да траже кривце и да се санирају последице. Подржао је одлазак на места где се налазе горући проблеми. Поред поднетих предлога, искористио је прилику да њима дода још један предлог о коме би желео да се чланови Одбора изјасне - Да се чланови Одбора определе према минирању Старице и да као Одбор позову надлежне да се хитно обуставе сва даља минирања.

Председник Одбора позвао је све чланове да се појаве на планини Старица у суботу, у 14 часова, на протесту грађана, или у било које време, уколико не желе да буду у Мајданпеку када је протест у току.

Заменик председника Одбора Милимир Вујадиновић је рекламирао повреду Пословника, члан 107. – Повреда достојанства Народне скупштине, истакавши да председник злоупотребљава свој положај председавајућег, поново нагласивши проблем злоупотребе грађанина чије су фотографије и медицинска документација подељени на седници. Када је минирање планине Старице у питању, нагласио је да је минирање предвиђено упрошћеним Планом санације, уредно је пријављено полицији, огласио се звучни сигнал и тренутно се мегафоном обавештавају грађани Мајданпека.

Председник Одбора је апеловао да се присутни чланови договоре о плану рада Одбора и на који начин ће Одбор радити. Предложио је, да где год заседао Одбор, да то буде у пуном саставу.

Члан Одбора Радомир Лазовић сложио се са предлогом Ениса Имамовића и подржао председника да истраје у одржавању седница Одбора ван седишта Народне скупштине. Предложио је да се Одбор изјасне о његовом предлогу да се Одбор обрати председнику Народне скупштине, Владимиру Орлићу, да се институција обраћања гостију на конференцијама за медије врати у Народну скупштину, јер је то и њихов парламент.

Чланица Одбора Ивана Парлић предложила је да Одбор упути захтев Влади Републике Србије да се Одбору за заштиту животне средине достави уговор са Зиђином, да га чланови Одбора прочитају и анализирају.

Чланица Одбора Марија Јовановић је, на основу члана 75. став 4. Пословника Народне скупштине, своје време за дискусију препустила Милимиру Вујадиновићу.

Милимир Вујадиновић је истакао да је ово Народна скупштина и да не треба чланови опозиције да крију истину, да грађани не смеју да се злоупотребљавају у политичке сврхе и да не смеју да се без њихове изјаве деле њихове фотографије и медицинска документација. Рекао да ће представници СНС-а помоћи овом грађанину. Нагласио је да треба да се преиспитају чланови опозиције о својим правим мотивима, јер су напустили седницу Одбора, што је доказ колико их интересује договор о раду, као и рад овог одбора. Даље је нагласио да чланови парламентарне већине неће да иду и разговарају са нарко дилерима и осуђиваним лицима и да гурају људе на људе. Посебно је нагласио чињеницу да је до пре неколико година у Мајданпеку било 3000 регистрованих аутомобила, данас их има 7000, буџет им је био 700 милиона, сада је милион и 700 хиљада. То говори о стандарду грађана. Истакао је да су наводи опозиције да су сви на Рударско-геолошком факултету корунпирани недопустиви, те да је то злоупотреба овог одбора у сврху политичке промоције. Указао је на то да сматра да је циљ опозиције да се са Мајданпека крене на Бор, а затим на Смедерево и сва места која су покретачки мотор Србије, како би се из Србије отерали сви инвеститори и да се Србија понизи. Истакао је да су чланови Одбора из владајуће већине на ову седницу дошли са конкретнима предлогом, који су навели у захтеву од 3. октобра 2022. године. Предлог је да се све седнице Одбора за заштиту животне средине одржавају у седишту Народне скупштине, осим ако се Одбор другачије не изјасни, у складу са Пословником. Тражио је да се Одбор о томе изјасни.

Народна посланица Радмила Васић је предложила неколико тема којима би Одбор требало да се бави у будућности и подржала предлоге Данице Грујичић, као и Ениса Имамовића. Истакла је да је Српски покрет Двери поднео Иницијативу којом се тражи да се експлоатација и прерада литијума и бора заустави, те је замолила све чланове Одбора да, уколико ова иницијатива дође на дневни ред заседања, буду јединствени и да је подрже. Изнела је став да еколошке теме треба да уједине све политичке опције. Скренула је пажњу на то да је у Извештају Државне ревизорске институције о контроли Министарства заштите животне средине указано на многе неправилности. истакла је да је управљање квалитетом ваздуха веома битно, али да у Србији не постоји јединствен систем који би то омогућио. Скренула је пажњу и на то да у Србији није креиран јединствен еквивалент мерења загађености ваздуха. ДРИ је утврдила и низ неправилности када је река Дрина у питању, по питању вађења речних наноса. Истакла је и да је потребно уредити и унапредити систем управљања националним парковима у Србији.

Након завршене дискусије, приступило се гласању о поднетим предлозима.

Одбор је, већином гласова (девет за, пет против) усвојио предлог Милимира Вујадиновића да се следећа и свака наредна седница одржи у Народној скупштини, осим ако Одбор не одлучи другачије.

Одбор није усвојио Предлог Ениса Имамовића да се заустави минирање планине Старица (шест гласова за, осам чланова Одбора није гласало).

Одбор није усвојио Предлог Иване Парлић да се од Владе затражи да Одбору достави уговор са Зиђином (пет гласова за, девет чланова Одбора није гласало).

Одбор није усвојио Предлог Радомира Лазовића да се Одбор обрати председнику Народне скупштине како би се изменила постојећа пракса која не дозвољава обраћање грађана на конференцијама за новинаре у Народној скупштини (шест гласова за, осам чланова Одбора није гласало).

Председник Одбора је нагласио да ће наредна седница бити одржана у Дому Народне скупштине и позвао заменика председника Одбора Милимира Вујадиновића, као и остале чланове Одбора да заједно одреде учеснике на седници, коју ће сазвати у Лозници, због проблема са Рио Тинтом.

Заменик председника Одбора Милимир Вујадиновић изнео је мишљење да је седница била конструктивна и да чланови Одбора желе да раде, али само у складу са Пословником. Прихватио је предлог да се на колегијуму Одбора чланови Одбора договоре о седницама, како у Народној скупштини, тако и ван седишта Народне скупштине. Предложио је да у рад колегијума буду укључени представници сваке политичке партије.

Седница је закључена у 14,35 часова.

СЕКРЕТАР ПРЕДСЕДНИК

Милица Башић Александар Јовановић